**Andrii-Popa**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine trece-n Valea-Seacă

Cu hamgerul fără teacă

Şi cu pieptul dezvelit?

Andrii-Popa cel vestit!

Şapte ani cu voinicie

Şi-au bătut joc de domnie

Şi tot pradă neîncetat,

Andrii-Popa, hoţ bărbat!

Zi şi noapte, de călare,

Trage bir din drumul mare,

Şi din ţară peste tot!

Fug neferii cât ce pot,

Căci el are-o puşcă plină

Cu trei gloanţe la rădăcină,

Şi are-un murg de patru ani,

Care muşcă din duşmani,

Ş-are fraţi de cruce şapte,

Care-au supt sânge cu lapte.

Şi nu-i pasă de nimic,

Andrii-Popa cel voinic!

Căpitane, frăţioare,

Ce se vede despre soare?

Să zăresc vro patru cai!

N-auzişi tu de-un Mihai?

Căpitane, te găteşte,

Mihai mândrul te goneşte.

Iată-l, vine ca un zmeu!

Fă trei cruci la Dumnezeu.

Cum îi vede-n depărtare,

Popa strigă-n gura mare:

„Hai la goană de neferi!

Hai la horă de muieri!”

Au zis! ţipă, se aruncă,

Trece şes, pâraie, luncă

Cu fugarul sprintenel

Şi cu hoţii după el.

Mihai mândrul vine iară,

Falnic ca un stâlp de pară,

Pe-un cal alb ce n-are loc

Şi din ochi aruncă foc.

Fug cum fuge-o rândunică,

Fug ca fulgerul când pică,

Şi se duc voinicii, duc,

Cu urgie de haiduc!

Piept în piept! câmpul răsună,

Toţi de tot dau împreună.

Toţi la luptă-s încleştaţi,

Toţi în sânge încruntaţi.

„Ura, fraţi!” caii nechează,

Sus văzduhul scânteiază.

„Ura!” moartea s-au ivit!

Vulturu-n zbor s-au oprit!

Zi de vară până-n seară

Dau voinicii să se piară

Şi cu ferul ascuţit,

Şi cu pumnul amorţit.

Sângele-n răni gâlgâieşte,

Glasu-n gură se sfârşeşte.

Zece-s morţi! doi încă vii,

Mihai mândrul şi Andrii.

Andrii fuge făr’ de-o mână,

Prinde murgul la fântână,

Dă pieptiş, sare pe şa

Şi din gură zice-aşa:

„Zbori, copile sprintenele,

Să mă scapi de chinuri grele,

Că mă jur, de mă-i scăpa,

Ca pe-un frate te-oi căta.”

Murgul sprinten se repede.

În zadar! Mihai mi-l vede!

„Stai, hoţ-popă, dragul meu,

Să-ţi arăt cine sunt eu!”

Şi cum zice, mi-l chiteşte,

Drept în frunte mi-l loveşte!

„Ura!” Vulturul din nori

Răcni falnic de trei ori.